ངོས་རང་འཛམ་གླིང་འདིའི་སྟེང་གི་མི་གྲངས་དུང་ཕྱུར་བདུན་ཅུའི་གྲས་ཀྱི་མི་ཞིག་རེད།ག་ཚོད་ཐུབ་ཐུབ་ཀྱིས་བྱམས་བརྩེ་བདེ་སྐྱིད་ཀྱི་རྩ་བ་ཡིན་པ་དང་།བྱམས་བརྩེ་ཡོད་ན་གཟུགས་པོ་བདེ་བ་དང་ཁྱིམ་ཚང་ནང་ལ་ཡིན་ནའང་འཆམ་པ་དང་མཐུན་པ།དཔེར་ན།དབུལ་ཕོངས་ཀྱི་ཁྱིམ་ཚང་ཞིག་ཏུ་ནང་མི་རྣམས་ཕན་ཚུན་ལ་བརྩེ་བ་དང་ཡིད་ཆེས་ཡོད་ན་ལྟོ་གོས་སྐྱོ་བོ་ཡོད་ཀྱང་བྱམས་བརྩེ་ཡོད་པས་སྐྱིད་སྣང་ཡོད་པ་རེད།མཁྱེན་སོང་ངམ།མི་ཚང་འབྱོར་ལྡན་ཆེན་པོ་ཞིག་ལ་ཕྱིའི་མཐུན་རྐྱེན་ཧ་ལས་པ་ཡོད་ཀྱང་།ནང་ན་བཟའ་ཚང་བུ་ཕྲུག་རྣམས་ཕན་ཚུན་ལ་བརྩེ་བ་མེད་པ་དང་།ཕན་ཚུན་ལ་བློས་མ་འཁེལ་བ་ལྟ་བུ་དང་།ཕན་ཚུན་ཕྲག་དོག་ཡོད་པ་ཡིན་ན་སྐྱིད་པོ་གཏན་ནས་མེད་པ་ཧ་ཅང་གསལ་བོ་རེད།མི་ཚང་མས་བདེ་སྐྱིད་འདོད་ཀྱི་ཡོད་པ་དང་།བདེ་སྐྱིད་ཀྱི་རྩ་བ་བྱམས་བརྩེ་ཡིན་པ་ཧ་ཅང་གསལ་བོ་རེད།ཕྱོགས་གཞན་ནས་སེམས་ནང་བྱམས་པ་དང་བརྩེ་བ་ཡོད་ན་སུ་ལ་ཐུག་ནའང་རང་བཞིན་གྱིས་སེམས་པ་ལྷོད་ལྷོད་ཆགས་པ་དང་།ཕན་ཚུན་གད་མོ་བགད་དེ་རང་བཞིན་གྱིས་ལྷུག་ལྷུག་ཆགས་ཀྱི་ཡོད།བྱམས་བརྩེ་མེད་པར་རྫིག་པོ་བྱས་ཏེ་བསྡད་པ་ཡིན་ན་སེམས་ཀྱི་གཏིང་ལ་དམ་པོ་སྡོད་དགོས་ཀྱི་ཡོད།དེ་རྙོག་དྲ་རེད།ཅེས་སོགས་མགོན་པོ་གང་ཉིད་མཆོག་གིས་འགྲོ་བ་མི་ཡོངས་ལ་བདེ་སྐྱིད་སྐྲུན་ཐབས་སྐོར་ལ་བཀའ་སློབ་ཞིབ་རྒྱས་སྩལ་བ་དང་།མུ་མཐུད་ཆོས་ལུགས་ཚང་མ་མིའི་ཆོས་ལུགས་ཡིན་པ་དང་།མིའི་ལྷན་སྐྱེས་རང་བཞིན་བྱམས་བརྩེའི་རང་བཞིན་ཡིན་པས་དེ་ལས་བྱུང་བའི་ཆོས་ལུགས་ཀྱི་བསླབ་བྱ་གཙོ་བོའང་བྱམས་བརྩེ་སྟོན་གྱི་ཡོད་པས་ཆོས་ལུགས་ཚང་མར་གུས་བཀུར་བྱེད་དགོས་པ་དང་།རྒྱ་གར་ནང་དུ་ཆོས་ལུགས་མཐུན་འབྲེལ་གྱི་གནས་ཚུལ་ངོ་སྤྲོད་དང་འབྲེལ་ཆོས་ལུགས་མཐུན་འབྲེལ་བྱེད་ཐུབ་པ་ཡིན་པས་གསུང་ཆོས་ཞུ་རུ་ཕེབས་མཁན་ཚོ་སོ་སོའི་གནས་ཡུལ་དུ་ལོག་རྗེས་ཆོས་ལུགས་མཐུན་འབྲེལ་སྐོར་ལ་བསམ་བློ་གཏོང་དགོས་པ་སོགས་ལམ་སྟོན་བཀའ་སློབ་རྒྱ་ཆེར་སྩལ།